Ֆարահ Դամջի

**Ֆարահ Դամջի** (), հայտնի նաև որպես Ֆարա Դան, Ուգանդայում ծնված բրիտանացի դատապարտված հանցագործ, ով Միացյալ Նահանգներում, Հարավային Աֆրիկայում և Միացյալ Թագավորությունում ունեցել է խարդախության և հետապնդման հետ կապված մի շարք դատավճիռներ։ 2016 թվականին The Sunday Times-ը նրան բնութագրել է որպես «տխրահռչակ խաբեբա», իսկ այլ թերթեր 2021 թվականին նրան անվանել են «Լոնդոնի ամենավտանգավոր կինը»։ 2025 թվականի հուլիսի 11-ին Դամջին մեղավոր է ճանաչվել և դատապարտվել վեց տարվա ազատազրկման՝ նախկին բրիտանացի դիվանագետի նկատմամբ հետապնդման, գողության և խարդախության մեղադրանքներով։

## Վաղ կյանք
Դամջին ծնվել է Ուգանդաում 1966 թվականին՝ բազմամիլիոնատեր անշարժ գույքի կառուցապատող Ամիր Դամջիի ընտանիքում,և 1970 թվականին ընտանիքի հետ տեղափոխվել է Լոնդոն։ Նա լրագրող Յասմին Ալիբհայ-Բրաունի զարմուհին է (Ամիրի քույրը), որը իր ինքնակենսագրականում՝ No Place Like Home («Տան պես տեղ չկա»), անդրադառնում է զարմուհու մանկությանը: Դամջին ունի սահմանային անձնային խանգարում (borderline personality disorder) և տառապել է կոկաինի ու ալկոհոլի կախվածությամբ: Նա ամուսնացած է և ունի երկու երեխա:

## Կյանքը Միացյալ Նահանգներում
1993–1995 թվականներին Դամջին ղեկավարում էր արվեստի պատկերասրահ Մանհեթենում և Իսթ Հեմփթոնում: Այդ ընթացքում նա իր համար բնակարան էր վարձակալել։ Տանտիրոջը նա ներկայացրել էր 20 դոլարանոց չեկ, որը փոփոխել էր դարձնելով 20,000 դոլար։ Երբ չեկը հետ էր վերադարձվել (անվավեր ճանաչվել), տանտերը ձեռք էր բերել վտարման որոշում և բռնագրավել նրա գույքը: Դամջին այնուհետև կեղծել էր գործը վարող դատավորի ստորագրությունը և փոփոխել որոշումը, որպեսզի կարողանա հետ ստանալ իր գույքը։

1995 թվականի հոկտեմբերին Դամջին դատապարտվեց վեց ամսվա ազատազրկման Ռայքերս Այլենդ բանտում, Նյու Յորք քաղաքում, այդ հանցագործությունների և իր պատկերասրահի գործունեության հետ կապված այլ հանցագործությունների համար՝ խոշոր չափերի հափշտակության հինգ դրվագ, կեղծ փաստաթղթի պահում և պաշտոնական գրառումների փոփոխում։ Նա նաև պարտավորվեց վճարել 72,000 դոլար իր հիմնական տուժածներին և ստացավ չորս տարվա պայմանական պատիժ։

Պայմանական ազատության ընթացքում նա ենթադրաբար կատարել է նոր հանցագործություններ; երբ նրա ձերբակալման համար տրվեց կալանքի օրդեր, նա փախավ ԱՄՆ-ից։

Այնուհետև Դամջին մեկնեց է Հարավային Աֆրիկա, որտեղ ևս կատարեց է ֆինանսական հանցագործություններ, ինչի արդյունքում էլ արտաքսվեց է երկրից։
link=https://en.wikipedia.org/wiki/File:Farah_Damji.JPG|մինի

## Կյանքը Միացյալ Թագավորությունում
Դամջին այնուհետև վերադարձավ Միացյալ Թագավորություն, որտեղ 2002 թվականին հիմնադրեց և դարձավ կենսակերպի թեմատիկայով Another Generation (սկզբնապես՝ Indobrit) ամսագրի հրատարակիչն ու խմբագիրը։ Բարձրագույն դատարանում ապրանքային նշանի վեճի արդյունքում նա կորցրեց «Indobrit» անվան օգտագործման իրավունքը․ այն ստեղծվել և որպես ապրանքային նշան գրանցվել էր բժիշկ Անջում Մուկադամի կողմից և ի վերջո, ամսագիրը փակվեց ինը համարից հետո։ Տասնյակ հեղինակներ, լուսանկարիչներ և այլ համագործակիցներ կամ չվճարվեցին իրենց աշխատանքի համար, կամ ստացան չեկեր, որոնք հետ վերադարձվեցին: Այդ ընթացքում նա նաև հոդվածներ է գրել հիմնական և էթնիկ մամուլի համար, այդ թվում՝ պարբերական սյունակ Բիրմինգհեմ Փոստում, հոդված Նյու Սթեյթսմենում, և հոդված Դը Օբզերվերում։ 2006 թվականին The Independent-ը նրա ամսագրերը բնութագրել էր որպես «ոճային, ընթեռնելի և մրցանակակիր»։

2002 թվականի հոկտեմբերին Դամջին իր դայակից գողացել է վարկային քարտ, այնուհետև այդ քարտով կատարել ծախսեր՝ ընդհանուր առմամբ 3,903 ֆունտ ստեռլինգի չափով։ Նա այդ դեպքի համար ձերբակալվեց, սակայն հետագայում ազատ արձակվեց գրավի դիմաց։ Գրավով ազատության մեջ գտնվելու ընթացքում նա իր գործարար օգնականից գողացավ ևս մեկ վարկային քարտ և այդ քարտով կատարեց ծախսեր՝ ընդհանուր 1,030 ֆունտ ստեռլինգի չափով: Նա այդ դեպքի համար նույնպես ձերբակալվեց, սակայն կրկին ազատ արձակվեց գրավի դիմաց։ 2004 թվականին, գտնվելով գրավով ազատության մեջ, նա գողացավ ևս մեկ վարկային քարտ և այդ քարտով կուտակեց տարբեր պարտքեր․ բացի այդ, նա կատարել է նաև այլ գողություններ:

2002–2004 թվականներին կատարված հանցագործությունների գործով դատավարությունը սկզբնապես նախատեսված էր անցկացնել 2005 թվականի փետրվարին։ Սակայն դատավարությունից առաջ Դամջին զանգահարեց մեղադրող կողմի հիմնական վկային և, ներկայանալով որպես Թագավորական դատախազական ծառայության աշխատակից, տեղեկացրեց նրան, թե դատարան ներկայանալու անհրաժեշտություն չկա։ Արդյունքում վկան չներկայացավ դատարան, և դատավարությունը ստիպված հետաձգվեց: Մինչ դատավարությունը հետաձգված էր, Դամջին գողացավ ևս մի քանի կրեդիտային քարտեր և կատարեց նոր հանցագործություններ:

2005 թվականի մայիսի 14-ին Դամջին ձերբակալվեց, և այս անգամ նրան գրավով ազատ արձակելու թույլտվություն չտրվեց: Այնուհետև անցկացվեց դատավարություն, որը ավարտվեց 2005 թվականի հոկտեմբերի 13-ին: Դամջին իրեն մեղավոր է ճանաչել գողության վեց մեղադրանքներով, խաբեությամբ գույք կամ ծառայություններ ստանալու 11 մեղադրանքներով և արդարադատության իրականացմանը խոչընդոտելու երկու մեղադրանքներով: Գողությունների ընդհանուր գումարը կազմել է մոտ 50,000 ֆունտ ստեռլինգ: Դամջին դատապարտվեց երեք ու կես տարվա ազատազրկման: Դատավարությունը վարող դատավորը նրան բնութագրեց որպես «ամբողջությամբ անազնիվ և մանիպուլյատիվ» անձ:

2006 թվականի հուլիսի 22-ին Դամջին ժամանակավորապես ազատ է արձակվել Դաունվյու բանտից ՝ բաց համալսարանում իր դասախոսի հետ հանդիպմանը մասնակցելու համար, սակայն նույն օրը չի վերադարձել, ինչպես պահանջվում էր: Հինգ օր անց՝ հուլիսի 27-ին, նա կրկին ձերբակալվեց ոստիկանության կողմից:

Բանտում գտնվելու ընթացքում Դամջին սկսեց գրել իր ինքնակենսագրությունը, և այն ավարտեց ազատ արձակվելուց կարճ ժամանակ անց: Գիրքը վերջապես հրապարակվեց 2009 թվականի հուլիսին՝ Try Me վերնագրով: Գրքում Դամջին պնդում է, որ վերականգնվել է և իր հանցավոր անցյալը թողել է անցյալում։

Սակայն բանտից ազատ արձակվելուց ընդամենը մի քանի շաբաթ անց Դամջին սկսեց նոր խարդախություններ կատարել։ 2009 թվականի հուլիսին Դամջին ընդունեց իր մեղքը Հեմերսմիթ և Ֆուլհեմ Լոնդոնի համայնքային խորհրդին կեղծ տվյալներ ներկայացնելու երեք դրվագի համար, որոնց թվում էր նաև մոտ 17,000 ֆունտի սոցիալական նպաստների խարդախությունը։ Նա նաև ընդունեց իր մեղքը տանտերերին կեղծ տեղեկություններ ներկայացնելու երկու դրվագի համար, որոնցից մեկի դեպքում խաբեությամբ ստացել էր 7,685 ֆունտ։ 2010 թվականի հունվարի 29-ին Դամջին դատապարտվեց 15 ամսվա ազատազրկման։ Դատավարության ընթացքում դատավորը հայտարարեց. «Անազնվության մակարդակը յուրաքանչյուր հնարավոր փուլում այնքան մշտական է, որ նման դեպքի ես երբեք նախկինում չեմ հանդիպել»։

2011 թվականի մարտին Դամջին հիմնադրեց Kazuri Properties ընկերությունը: Ընկերությունը հայտարարում էր, որ ստեղծել է «հերոսների կենտրոն», որը պետք է օգներ նախկին զինվորներին և ծառայողներին, ովքեր հայտնվել էին բանտում: The Sunday Times-ի հետաքննությունը պարզեց, որ այդ կենտրոնը իրականում գոյություն չուներ, և եզրակացրեց, որ Դամջիի նպատակը «կալանավորների վերականգնման ծրագրերի համար նախատեսված կառավարության հիմնադրամից օգտվելն էր»: Ընկերությունը հետագայում լուծարվեց:

2013 թվականի սեպտեմբերին Դամջին հիմնադրեց Coming Home (Cardiff) ընկերությունը։ Նա պնդում էր, որ ընկերությունը կօգնի երիտասարդ կանանց աշխատանք գտնելու հարցում: Ընկերության մեկնարկը հայտարարող նամակում մարդկանց հրավիրում էին միջոցառման Քարդիֆ ամրոցում և նշվում էր, որ միջոցառմանը մասնակցելու է Mears Group ընկերության նախագահը։ Սակայն Wales Online-ի հետաքննությունը պարզեց, որ Քարդիֆ քաղաքի խորհուրդը, որին պատկանում է ամրոցը, տեղյակ չէր այդ միջոցառման մասին և ամրոցի համար որևէ ամրագրում չէր ստացել։ Բացի այդ, Mears Group-ի նախագահը հայտարարել էր. «Մենք որևէ ֆինանսական կապ չունենք տիկին Դամջիի կամ նրա կազմակերպության հետ»: Դամջիի ընկերությունը լուծարվեց 2015 թվականի ապրիլին։

2016 թվականի օգոստոսի 19-ին Դամջին դատապարտվեց հինգ տարվա ազատազրկման՝ հետապնդման երեք դրվագով մեղավոր ճանաչվելուց հետո: Սկզբում նրան մեղադրանք էր առաջադրվել հետապնդման մեկ դրվագով՝ 2014 թվականի հունվարի 9-ին։ Շուտով նա ազատ արձակվեց գրավի դիմաց։ Գրավով ազատության մեջ գտնվելու ընթացքում նա կատարել է հետապնդման ևս երկու դրվագ՝ մեկը նույն տղամարդու նկատմամբ, ինչ առաջին դեպքն էր, իսկ մյուսը՝ մեկ այլ տղամարդու նկատմամբ: Նա հետապնդումն իրականացրել էր Ֆարա Դան անունով և այլ կեղծ անուններով։ Առաջին զոհի նկատմամբ հետապնդումը ներառել էր հետևյալը․ նրան ուղարկել էր ավելի քան 180 կեղծ զանգեր և հաղորդագրություններ, նամակներ էր ուղարկել այդ տղամարդու գործարար գործընկերներին և ընկերներին, հորինել և բլոգում հրապարակել էր նրա կնոջ նկատմամբ ընտանեկան բռնության մասին կեղծ մեղադրանքներ, սեռական բնույթի բացահայտ նյութեր էր ուղարկել նրա 16-ամյա որդուն, ինչպես նաև սեռական բռնության սպառնալիքներ էր հնչեցրել նրա վեցամյա դստեր վերաբերյալ: Դամջին ավելի վաղ՝ 2004 թվականին, նույնպես մեղադրվել էր գրող Ուիլյամ Դալրիմփլին հետապնդելու մեջ: Դալրիմփլը այդ մասին տեղեկացրել էր բրիտանական ոստիկանությանը, սակայն քրեական մեղադրանքներ հնարավոր չէր առաջադրել, քանի որ ենթադրյալ հետապնդումը տեղի էր ունեցել այն ժամանակ, երբ Դամջին Դալրիմփլին հետևել էր մինչև Հնդկաստան, և այդպիսով այն գտնվում էր բրիտանական իրավասությունից դուրս: 1990-ականների վերջերին, երբ Դամջին բնակվում էր ԱՄՆ-ում, ըստ պնդումների, նա «ահաբեկել է մի քանի նախկին սիրեկանների՝ Fatal Attraction-ին նմանվող մոլուցքային ինտենսիվությամբ»:

2017 թվականի սեպտեմբերին, երբ Դամջին գտնվում էր Բրոնզֆիլդ բանտում, նա Տեղեկատվության ազատության մասին օրենքի շրջանակում հարցում ներկայացրեց Ministry of Justice նախարարությանը: Հարցումը վերաբերում էր բանտի աշխատակիցներից մեկի վերահսկողության տակ գտնվող կին կալանավորների վերաբերյալ տեղեկությանը։ Նախարարությունը մերժեց հարցումը՝ այն համարելով չարամիտ։ 2018 թվականի փետրվարին Դամջին նախարարության որոշումը բողոքարկեց Information Commissioner's Office-ում։ 2018 թվականի հունիսի 6-ին այդ կառույցը ուժի մեջ թողեց նախարարության որոշումը՝ նշելով նաև, որ Դամջիի «վիրավորական լեզուն, որն ուղղված է կոնկրետ անձի դեմ, ցույց է տալիս, որ նա անձնական խնդիր ունի իր հարցման մեջ նշված անձի հետ»: 2018 թվականի հուլիսի 4-ին Դամջին այդ որոշումը բողոքարկեց First-tier Tribunal-ում, սակայն 2018 թվականի նոյեմբերի 27-ին տրիբունալը մերժեց նրա բողոքը:

2018 թվականի հոկտեմբերին Դամջին դատարան ներկայացավ՝ մեղադրվելով դատարանի կողմից սահմանված մոտենալու արգելքը խախտելու մեջ: 2020 թվականի փետրվարի 20-ին նա հեռակա կարգով մեղավոր ճանաչվեց այդ արգելքը խախտելու երկու դրվագով և հաջորդ ամիս դատապարտվեց 27 ամիս ազատազրկման։ Դատավարության ընթացքում Դամջին փախել էր Դուբլին։ 2020 թվականի օգոստոսին Դամջին ձերբակալվեց Դուբլինում, և սկսվեց նրան Միացյալ Թագավորություն արտահանձնելու գործընթացը՝ պատիժը կրելու համար։ Իռլանդիայում գտնվելու ընթացքում նա բողոքարկեց Մեծ Բրիտանիայում իր նկատմամբ կայացված դատավճիռը․ դատավճիռը չեղարկելու փորձը անհաջող էր, սակայն Վերաքննիչ դատարանը 2020 թվականի դեկտեմբերի 18-ին պատժաչափը նվազեցրեց՝ 27 ամսից դարձնելով 18 ամիս։ Դամջին նաև դատական հայց ներկայացրեց Ազգային առողջապահական ծառայության դեմ՝ պնդելով, որ բանտում գտնվելու նախորդ ժամանակահատվածներում իրեն չեն տրամադրել բավարար հոգեկան առողջության ծառայություններ։ Իռլանդիայի Բարձրագույն դատարանը 2022 թվականի հունվարին կարգադրեց նրան արտահանձնել Մեծ Բրիտանիային։ Դամջին այդ որոշումը բողոքարկեց ինչպես Իռլանդիայի Վերաքննիչ դատարանում, այնպես էլ Իռլանդիայի Գերագույն դատարանում, սակայն երկու դատարաններն էլ ուժի մեջ թողեցին արտահանձնման որոշումը։ Նա իր պատիժը կրեց Մեծ Բրիտանիայում և ազատ արձակվեց 2023 թվականի հուլիսին։
մինի|Հանցագործ Ֆարահ Դամջիի լուսանկարն արված ոստիկանությունում

### Վերջին ձերբակալությունը և դատավճիռը
Ազատ արձակվելուց ընդամենը մի քանի օր անց Դամջին Bumble ծանոթությունների հավելվածում հարաբերություն սկսեց դիվանագետ դոկտոր Նայջել Գուլդ-Դեյվիսի հետ՝ օգտագործելով կեղծ անուն՝ Նուր Հայեմ։ Հարաբերության սկսվելուց մոտ երկու ամիս անց նա սկսեց Գուլդ-Դեյվիսի նկատմամբ հետապնդման արշավ․ տարբեր կեղծ ինքնություններ օգտագործելով՝ գաղտնի կերպով նրա գործատուներին, ինչպես նաև Twitter-ում ստեղծված էջի և կայքի միջոցով տարածում էր նրա մասին վնասակար և կեղծ պնդումներ։ Միևնույն ժամանակ նա Գուլդ-Դեյվիսի վարկային քարտերով կատարում էր խարդախ գնումներ, պահպանելով նրա հետ թվացյալ նորմալ հարաբերություն։ Նա նաև գողացել էր նրա անձնագիրը, որպեսզի նա չկարողանա մեկնել Իսպանիա՝ իր մորը տեսնելու, և ստիպված լիներ Սուրբ Ծնունդը անցկացնել նրա հետ։ Խաբեությունը բացահայտվեց այն ժամանակ, երբ Գուլդ-Դեյվիսը համացանցում տեսավ Դամջիի լուսանկարը և ճանաչեց այն կնոջը, ում ինքը գիտեր որպես Նուր Հայեմ; դրանից հետո նա դիմեց ոստիկանություն։

2024 թվականի մարտին Դամջին ձերբակալվեց Լոնդոնի Հիթրոու օդանավակայանում՝ իր նախկին ընկերոջ անձնագրի գողության, հետապնդման և վարկային քարտի չարաշահմամբ խարդախության մեղադրանքներով։ Նա կալանքի տակ պահվեց HM Prison Bronzefield-ում։ 2025 թվականի մայիսի 7-ին Դամջին մեղավոր ճանաչվեց հետապնդման, գողության և կեղծ ներկայացումների միջոցով կատարված խարդախության երկու դրվագներով։ Այդ բոլոր հանցագործությունների համար 2025 թվականի հուլիսի 11-ին նա դատապարտվեց վեց տարվա ազատազրկման։ 2025 թվականի սեպտեմբերին նրան տեղափոխեցին HM Prison Eastwood Park, որպեսզի շարունակի կրել իր պատիժը։

## Ծանոթագրություն


## Արտաքին հղումներ
* Trial of Damji in the High Court of South Africa &nbsp;—Southern African Legal Information Institute
* "Farah Damji - South Africa " &nbsp;—Damji's affiliation with OffshoreTradingCo
*  &nbsp;—magazine website
* ''Another Generation'' Issue #9 &nbsp;—the last issue of the magazine
*   &nbsp;—website for Damji's book
* ''R v Farah Damji'' &#x5B;2011&#x5D; EWCA Crim 2025 &nbsp;—Court of Appeal Judgment
* "Farah Dan - Personal Appointments" &nbsp;—Kazuri Group directorships (Companies House)
* "Farah Dan - Personal Appointments" &nbsp;—Desistance Limited directorship (Companies House)
* Causelist &nbsp;—Court hearings for stalking charges
* County Court at Central London &nbsp;—Farah Dan versus Commissioner of Police of the Metropolis (2017-05-22)

Կատեգորիա:1966 ծնունդներ
Կատեգորիա:Բրիտանացի հանցագործներ